【有片】曼聯9比1炒紅軍 新星「朗尼式」慶祝
2024年04月07日 19:01
東網電視
更多新聞短片
伊森韋特利學足朗尼。
英超「雙紅會」周日(7日)爆發前,兩隊青年軍先喺U18聯賽交鋒,結果曼聯U18以9比1狂數利物浦U18。首循環對碰被「拳毆」嘅曼聯新星伊森韋特利,今場連中三元「報復」後,更模仿朗尼9年前嘅「打拳被KO」慶祝動作,寸爆利物浦。
曼聯喺U18北部聯賽排榜首,今年1月「雙紅會」曼聯贏4比3,當時發生暴力一幕,伊森韋特利被利物浦球員富尼基爾惡意拳打面部,但球證竟然走漏眼未有判罰,事後富尼基爾先被追罰3場停賽。今仗曼聯U18作客利物浦,憑伊森韋特利連中三元大勝9比1,真係乜仇都報晒。
伊森韋特利「朗尼式慶祝」片段:https://twitter.com/i/status/1776557167228621037
有趣嘅係,當伊森韋特利入波後,佢跑去角球旗位置做出打拳動作,並向後瞓低扮「被K.O」,同大師兄朗尼喺2015年對熱刺嘅慶祝動作一模一樣。